**Pebble Time** on Pebble'i nutikell, mis tuli müügile 14. mail 2015. Pebble Time on edasiarendus originaalsest Pebble'i nutikellast.

Peamiseks erinevuseks Pebble'i originaalnutikellast on värviline ekraan. Lisaks on Pebble Time'ile lisatud ka mikrofon ja uuendatud laadimiskaablit. Pebble Time kasutab uuendatud versiooni Pebble OS operatsioonisüsteemist.

Pebble Time kuulutati välja 2015. aasta alguses. Esialgu sai Pebble Time'i toetada Kickstarteris, kus see kogus esimese 49 minutiga miljon dollarit. Kampaania lõpuks kogus Pebble Time 20,4 miljonit dollarit (17,8 miljonit eurot), mis tegi sellest läbi aegade kõige rohkem raha kogunud Kickstarteri projekti.

Ajalugu
-------

### Arendus

Pebble'i tegevjuht Eric Migicovsky kuulutas Pebble Time'i välja 24. veebruaril 2015. Üheks peamiseks erinevuseks eelnevate Pebble'i nutikelladega oli täiesti uue kontseptsiooniga kasutajaliides. Pebble Time võttis kasutusele ajajoone kontseptsiooni, kus kogu oluline info paigutatakse ajajoonele, kus kasutajal on lihtsalt ja kiiresti võimalik näha nii tulevasi üritusi kui juba toimunud sündmusi ja muud infot.

### Rahastus

Pebble rahastas Pebble Time'i arendust Kickstarteris. Kickstarteris koguti soovitud summa, milleks oli pool miljonit dollarit, 17 minutiga. 49 minutiga oli koos juba miljon dollarit. Kampaania lõpuks suudeti koguda 20,4 miljonit dollarit (17,8 miljonit eurot).

### Omadused

Pebble'i nutikellad on ainulaadsed, kuna neid on võimalik kasutada nii Androidiga kui ka iOS-iga nutitelefonides. Pebble Time ühendub telefoniga kasutades Bluetooth 4.0. Pebble Time jooksutab Pebble'i välja töötatud rakendusi, mis võimaldavad kasutajal vaadata oma kalendrit, kontrollida telefonis mängivat muusikat, jälgida oma aktiivsust ja und ja seada äratusi. Lisaks on võimalik Pebble Time'i ekraanilt vaadata telefoni ekraanile ilmunud teateid ja vastata sõnumitele, selleks on võimalik kasutada häälkäske või eelseadistatud vastuseid. Pebble Time toetab ka kolmandate osapoolte arendatud tarkvara, mida saab paigaldada kasutades telefonis olevat rakendustepoodi.

### Tarkvara

Pebble Time kasutab Pebble OS-i versiooni 3.0, mis on loodud spetsiaalselt Pebble Time'i värvilise ekraani jaoks. Pebble OS 3.0 ühildub kõigi vanemate Pebble OS-i jaoks mõeldud rakendustega, sinna hulka kuuluvad sihverplaadid, rakendused ja seaded.

Pebble OS 3.0 kasutab ajajoone kontseptsiooni, kus kõik info ilmub kronoloogilises järjestuses ajajoonele. Kasutajal on võimalik ajajoonel edasi ja tagasi liikuda, et näha tulevaid või varem juhtunud sündmusi. Ajajoonele ilmuvad näiteks kalendris olevad üritused, spordiskoorid, ilmateade ja märkmed. Juba toimunud sündmused, võistlused ja muud ajajoonele ilmuvad asjad jäävad ajajoone mineviku osasse, mida tähistatakse kollase taustaga. Tulevikus juhtuvad sündmused asuvad ajajoone tuleviku osas, mida tähistatakse sinise taustaga. Ajajoone vaatamine ja sellel liikumine on võimalik kasutades üles ja alla nuppe. Vajutades avakuval alla nuppu on võimalik näha tulevikus toimuvaid sündmusi, vajutades üles nuppu on võimalik näha minevikku jäänud sündmusi.

### Riistvara

Pebble Time kasutab 64 värviga 144x168-pikslise lahutusvõimega e-paberist Gorilla Glass ekraani, mille pikslitihedus on 182 pikslit tolli kohta. Pebble Time on esimene Pebble'i nutikell, millel on värviline ekraan. Ekraanil on sarnaselt varasemate Pebble'i nutikelladega LED-taustvalgustus. Lisaks on kellal vibreerimismootor, mille abil on võimalik edastada vaikseid alarme. Pebble Time'i laadimiskaabel on ümber disainitud, võimaldades lisaks laadimisele ka andmete edastamist. Kaabel on endiselt magnetilise ühendusega, et säilitada kella veekindlust. Erinevalt eelmistest Pebble'i kelladest ühendub Pebble Time'i laadimiskaabel kella taha, mitte küljele. Kellarihmad on 22 mm laiad, mis on kellarihmade jaoks laialtlevinud suurus. See võimaldab kasutajal valida väga suure valiku olemasolevate kellarihmade hulgast. Lisaks on kellal veel valgussensor, güroskoop ja kiirendusmõõtur.

"Nutirihmad"
------------

Pebble Time'i tagaküljel on pesa, kuhu on võimalik ühendada "nutirihmu". Nutirihmad võimaldavad arendajatel kella funktsionaalsust laiendada, lisades kellale akusid, sensoreid ja muid asju. Praeguseks on turule tulnud näiteks "nutirihm" Vu Pulse, mis lisab kellale juhtmevaba laadimise ja pulsimõõtmise funktsioonid.

Pebble Time Steel
-----------------

Pebble Time Steel on Pebble Time'i metallist versioon. Lisaks metallist korpusele on Pebble Time Steelil suurem aku, Pebble Time Steel töötab ühe laadimisega umbes 10 päeva. 
Pebble Time Steeli korpus ja sihverplaadi ümbrus on tehtud Marine grade roostevabast terasest, millel on matt viimistlus, mis on loodud kasutades PVD meetodit. Pebble Time Steelil on Itaalia nahast rihm, eraldi on võimalik juurde osta roostevabast terasest rihm.

Pebble Time Round
-----------------

Pebble Time Round on originaalsest Pebble Time'ist oluliselt õhem ja kergem. Pebble Time Round on ka esimene Pebble'i nutikell, mis on ümmargune. Tulenevalt oluliselt õhemast disainist on Pebble Time Roundil ka märgatavalt väiksema vastupidavusega aku. Aku peab keskmiselt vastu 2 päeva, mis on oluliselt vähem kui Pebble Time'i 7 päeva. Pebble Time Round võimaldab kasutada kiirlaadimist, mille abil on 15-minutilise laadimisega võimalik kella tööaega pikendada päeva võrra. Pebble Time Round kasutab sarnaselt Pebble Time'iga 64 värviga e-paberist ekraani. Pebble Time Round on funktsionaalsuselt peaaegu identne Pebble Time'ile, ainsaks erinevuseks on "nutirihmade" toe puudumine. Pebble Time Round on saadaval kahes laiuses kellarihmaga (14 ja 22 mm) ja eri värvikombinatsioonides, olenevalt rihma laiusest.

Vastuvõtt
---------

### Pebble Time

Kriitikud kiitsid Pebble Time'i aku vastupidavust, Androidi tuge ja värvilist ekraani, aga laitsid iOSi toe vähest võimekust, kasutajaliidese mängulist retrodisaini ja üldist kvaliteeti.

The Verge andis Pebble Time'ile hindeks 6,8, võttes oma arvustuse kokku sellega, et Pebble Time on suurepärane Pebble'i edasiarendus, aga tegu on endiselt Pebble'i nutikellaga.

CNET andis Pebble Time'ile 3,5 tärni viiest toimetaja hindena ja 7,8 üldise hindena. Võttes oma arvustuse kokku sellega, et "Pebble Time sisaldab paari olulist edasiminekut ja värvilist ekraani, aga see ei pruugi olla piisav et veenda eelmise Pebble'i omanikke oma kella uuendama."

Digital Trends andis Pebble Time'ile 2,5 tärni viiest, kiites kella aku vastupidavust, ekraani, disaini ja veekindlust, aga laites tarkvaralist toetust, seadeid, kasutajaliidest ja hinda. Nad võtsid oma arvustuse kokku sõnadega "Pebble on maha jäänud."

Wired andis Pebble Time'ile 6 punkti kümnest, kiites aku vastupidavust, ajajoont ja "nutirihmu", aga laites kella disaini, ekraani ja kasutajaliidest, mis on "nunnu kasutajakogemuse arvelt". Nad võtsid oma arvustuse kokku mõttega: "Nad sooviksid Pebble'i pakutavat produktiivsust ja organiseeritust, aga mitte Pebble'i pakutavat kella."

### Pebble Time Steel

CNET andis Pebble Time Steelile 3,5 tärni viiest toimetaja hindena ja 7,9 üldise hindena, võttes oma arvustuse kokku sellega, et "Pebble Time Steelil on parem aku ja vastupidavam korpus, aga see on ainult väike uuendus võrreldes odavama Pebble Time nutikellaga."

Gizmodo kiitis Pebble Time Steeli, öeldes et kui sa soovid Pebble'i kella, siis Pebble Time Steel on see, mille sa ostma peaksid. 

### Pebble Time Round

Wired andis Pebble Time Roundile 7 punkti kümnest, kiites selle väljanägemist, eriti seda, et see näeb välja nagu tavaline kell. Lisaks kiideti seda, et kella aku peab vastu mitu päeva. Laideti seda, et kell töötab korralikult ainult Androidiga, kella kõrget hinda ja liiga tumedat ekraani.

Portaal Geenius andis Pebble Time Roundile oma ostusoovituse, öeldes, et tegu on hea ja korraliku nutikellaga. Nad kahtlesid aga selles, kas nutikellasid sellisel kujul on maailmal üldse vaja.

Vaata ka
--------

* nutikell
* Apple Watch
* Pebble

Viited
------

1. 1 2  "Pebble Time – Specs, Reviews, Ratings". *smartwatches.specout.com*. FindTheBest.com. Originaali arhiivikoopia seisuga 2.05.2016. Vaadatud 28.04.2016.
2. 1 2  "Pebble Time Teardown – iFixit". *www.ifixit.com*. iFixit. Vaadatud 28.04.2016.
3. ↑  "Introduction To Pebble Time". *GetPebble Support*. Originaali arhiivikoopia seisuga 5.03.2016. Vaadatud 28.04.2016.
4. ↑  "Pebble Kickstarter Pebble Project Updates". *www.kickstarter.com*. Kickstarter. Vaadatud 28.04.2016.
5. ↑  "Pebble Time – Awesome Smartwatch, No Compromises". *Kickstarter*. Vaadatud 1.05.2016.
6. ↑  "When the Crowd Met Pebble: A Story of Kickstarter Success". *The Huffington Post*. Vaadatud 28.04.2016.
7. ↑  TechnoBuffalo. "Pebble Time: Top 5 features of Pebble's amazing new smartwatch". *TechnoBuffalo*. Vaadatud 28.04.2016.
8. ↑  "Chapter 2: Hardware Specifications – Pebble Watch Owner's Guide | Smartwatch Accessories". *www.smartwatch-accessories.com*. Originaali arhiivikoopia seisuga 9.03.2016. Vaadatud 28.04.2016.
9. ↑  "Inside Pebble: The Smartstraps you'll be wearing in 2016". *Wareable*. Vaadatud 28.02.2016.
10. ↑  "Pebble Time Steel review". *Wareable*. Vaadatud 28.04.2016.
11. ↑  "Review: Pebble Time Round". *WIRED* (Ameerika inglise). Vaadatud 28.04.2016.
12. ↑  Seifert, Dan. "Pebble Time review". *www.theverge.com*. The Verge. Vaadatud 23.04.2016.
13. ↑  Stein, Scott (27. mai 2015). "Pebble Time review – CNET". *www.cnet.com*. Vaadatud 23.04.2016.
14. ↑  Gokey, Malarie (7. juuli 2015). "Pebble Time Review: The Grandfather of Smartwatches Shows its Age". *www.digitaltrends.com*. Designtechnica Corporation. Vaadatud 23.04.2016.
15. ↑  Pierce, David (27. mai 2015). "Review: Pebble Time". *www.wired.com*. WIRED magazine. Vaadatud 23.04.2016.
16. ↑  Stein, Scott (6. august 2015). "Pebble Time Steel review". *www.cnet.com*. CBS Interactive. Vaadatud 23.04.2016.
17. ↑  Mills, Chris (6. august 2015). "Pebble Time Steel Review: Still Quietly Beautiful". *www.gizmodo.com*. Gizmodo. Vaadatud 1.05.2016.
18. ↑  Pierce, David (11. mai 2015). "Review: Pebble Time Round". *www.wired.com*. Wired. Vaadatud 1.05.2016.
19. ↑  Roonemaa, Hendrik (29. aprill 2016). "Kui sa tahad nutikella, siis Pebble Time Round on väga hea. Aga kas sa tõesti tahad?". *www.geenius.ee*. Geenius. Originaali arhiivikoopia seisuga 2.04.2016. Vaadatud 1.05.2016.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Pebble Time** |